b'\n_START_ARTICLE_\nKurt Berger\n_START_PARAGRAPH_\nKurt Volmar Berger (1898\xe2\x80\x931977) oli Valtion Lentokonetehtaan p\xc3\xa4\xc3\xa4konstrukt\xc3\xb6\xc3\xb6ri, koulutukseltaan lentokoneinsin\xc3\xb6\xc3\xb6ri._NEWLINE_K. V. Bergerin is\xc3\xa4 oli kirkkoherra Arnold Berger ja \xc3\xa4iti Fanny Berger. H\xc3\xa4n kirjoitti ylioppilaaksi Helsingin uudesta yhteiskoulusta vuonna 1916, aloitti TKK:n koneinsin\xc3\xb6\xc3\xb6riosaston s\xc3\xa4hk\xc3\xb6tekniikan opinnot saman vuoden syksyn\xc3\xa4, mutta liittyi vapaaehtoisena Helsingin J\xc3\xa4\xc3\xa4k\xc3\xa4riprikaatiin._NEWLINE_Vuonna 1918 Berger k\xc3\xa4vi Saksassa Libaussa Ilmavoimien lento-oppilaana vesikoneohjaajakoulutuksessa, mutta Saksan h\xc3\xa4vitty\xc3\xa4 ensimm\xc3\xa4isen maailmansodan koulutus j\xc3\xa4i kesken. Berger sai my\xc3\xb6hemmin kansainv\xc3\xa4lisen siviilien ohjaajatodistuksen vuonna 1921._NEWLINE_Berger opiskeli lentokoneinsin\xc3\xb6\xc3\xb6riksi syksyst\xc3\xa4 1919 l\xc3\xa4htien East London Collegessa, valmistumisp\xc3\xa4iv\xc3\xa4n ollessa 5. syyskuuta 1922. H\xc3\xa4net nimitettiin Ilmavoimien esikunnan insin\xc3\xb6\xc3\xb6riksi 1. marraskuuta 1922 Santahaminaan, ja v\xc3\xa4h\xc3\xa4n my\xc3\xb6hemmin p\xc3\xa4\xc3\xa4konstrukt\xc3\xb6\xc3\xb6riksi 1. maaliskuuta 1924._NEWLINE_Berger suunnitteli muun muassa I.V.L. C.24-, Haukka I ja II-, S\xc3\xa4\xc3\xa4ski- ja Kotka-lentokoneet._NEWLINE_Suunnittelemiensa lentokoneiden lis\xc3\xa4ksi Berger osallistui Ilmavoimien h\xc3\xa4vitt\xc3\xa4j\xc3\xa4hankintoihin 1920-luvun lopulla ja 1930-luvun alussa muun muassa T\xc5\xa1ekkoslovakiassa, Isossa-Britanniassa, Italiassa ja Ranskassa._NEWLINE_Berger erotettiin teht\xc3\xa4vist\xc3\xa4\xc3\xa4n Valtion lentokonetehtaan puhdistuksien takia vuonna 1933 ja h\xc3\xa4n jatkoi alalla Lentoasema I:n ja Lentorykmentti 2:n konetarkastajana valvoen muun muassa talvisodan j\xc3\xa4lkeen Brewstereiden kokoonpanoa Ruotsissa, huoltop\xc3\xa4\xc3\xa4llikk\xc3\xb6n\xc3\xa4 ja Ilmavoimien esikunnan toimistoinsin\xc3\xb6\xc3\xb6rin\xc3\xa4 sek\xc3\xa4 yksityisen\xc3\xa4 yritt\xc3\xa4j\xc3\xa4n\xc3\xa4 sotien j\xc3\xa4lkeen.'